**Γιώργος Κοκοτός**

 **Το χωράφι της Μαρούλαινας**

Του Μανόλη Μακράκη\*

 Αιδεσιμώτατοι, κύριε Δήμαρχε, κύριε Αντιπεριφερειάρχη, αγαπητοί φίλοι

 Είναι αλήθεια ότι ζούμε σε μια εποχή όπου κυριαρχεί η αγοραία εικόνα, σε μια εποχή αυξημένης ταχύτητας όπου το πρόβλημα δεν είναι ότι τρέχουμε γρήγορα αλλά το ότι ξεχνούμε ευκολότερα απ’ ότι στο παρελθόν. Η αυξημένη ταχύτητα σε συνδυασμό με τον καταιγισμό των ειδήσεων με την εικόνα και την χαμηλή ποιότητα που κυριαρχεί σε όλες τις εκφάνσεις του δημόσιου και ιδιωτικού βίου, μας καθιστούν επιλήσμονες σημαντικών πραγμάτων και αξιών. Ο ρόλος λοιπόν του βιβλίου αποκτά μεγαλύτερη, σημαίνουσα αξία. Βιβλία ποιοτικά, όπως εκείνο το αυτοβιογραφικό του Κοκοτού μας κάνουν μνήμονες του παρελθόντος, μας αφυπνίζουν εξιστορώντας και επαναφέροντας στο προσκήνιο τις αξίες του.

 Με μεγάλη λοιπόν χαρά δέχτηκα την τιμητική πρόταση των οργανωτών να μιλήσω για το *« Το χωράφι της Μαρούλαινας »* του Γιώργου Κοκοτού, ένα εξαιρετικά ενδιαφέρον βιβλίο. Εξ’ άλλου ο Γιώργος είναι ένας άνθρωπος που αγαπά ιδιαίτερα την Ελούντα και την έχει ευεργετήσει. Τον γνωρίζουμε από την συμβολή του στη δημιουργία του Μπράντ νέημ της Ελούντας. Είναι ο άνθρωπος που ξεκίνησε με τον αδελφό του Σπύρο και την Ελένη Νάκου το θαύμα της Ελούντας. Τον νιώθουμε κοντά μας όσο κι αν πάνε χρόνια που ο Καπετάν Γιώργης, άφησε τα ξενοδοχεία, αρμάτωσε το σκαρί του, νοθιάδες αγέρηδες φούσκωσαν τα πανιά του και το ’σπρωξαν από τα βαθυγάλαζα νερά της Κρήτης, στους όρμους και τα μικρολίμανα της Αττικής Γης.

 Σ’ ένα βιβλίο 451 σελίδων, o συγγραφέας επιχειρεί την καταγραφή των προσωπικών του βιωμάτων από την ηλικία των τριών ετών έως το τραγικό συμβάν της είδησης της απώλειας της αγαπημένης του Μαρίας μέσα από την εξιστόρηση και καταγραφή της σύγχρονης ιστορίας μας.

 Οι σελίδες του, διαστάσεων 14 Χ 21 εκατοστών, διαρθρώνονται σε δέκα κεφάλαια. Τα οποία χωρίζονται σε υποκεφάλαια με ένα χαρακτηριστικό τίτλο το καθένα. Με φλάς μπάκ και στιγμιαίες προβολές στο *« τώρα ».* Με κριτική ματιά στα γεγονότα, με την κρίση του σοφού πρωτόγερου της παλιάς Κρήτης. Με την κρίση του έγκυρου ιστορικού. Εξώφυλλο η κλασσική φωτογραφία του Μπουασονά, του 1911 με τους Ελουδιανούς και τα κτήματά τους να περνούν την ξύλινη γέφυρα του Καναλιού.

Μετά το σημείωμα του συγγραφέα και τον πρόλογο του Βασίλη Βασιλικού, ξεκινούν σε τριπρόσωπη αφήγηση τα δέκα κεφάλαια του βιβλίου.

 Θα μου επιτρέψετε όμως αγαπητοί φίλοι να επιχειρήσω, μια αναδρομή στα περιεχόμενα του βιβλίου. Στους τίτλους κεφαλαίων και υποκεφαλαίων καθώς και σε επιγραμματικές κρίσεις και σχολιασμό των περιεχομένων. Ας ξεκινήσουμε λοιπόν το ταξίδι μας.

 **Το κεφάλαιο ένα – Αθήνα Αύγουστος 1939 (σελ. 21-25)**

*« Το πρώτο σκίρτημα* » Η εξαφάνιση του τρίχρονου Γιώργου σε κάποια λαϊκή της Αθήνας το 1939, η εύρεσή του μπροστά σε μια βιτρίνα καταστήματος από ένα ζευγάρι άκληρων μεσήλικων, τον κυρ Θανάση έναν ευγενή ράφτη. H αποκάλυψη της κυρίας Έλλης και το πρώτο ξύπνημα των αισθήσεων, μια αξεπέραστη θύμηση που διαρκεί μια ζωή. Αποτυπωμένη ανεξίτηλα στη μνήμη του. Η εύρεσή του από τον πατέρα του που ξετρελλαμένος έψαχνε στην μεγαλούπολη άλλες τρεις οδούς Φιλαδελφέως.

 **Στο κεφάλαιο δύο - 50 χρόνια μετά … Αιγαίο, 1989 (σελ. 26-46)**

Ξεκινά το ταξίδι με το ιστιοπλοϊκό σκάφος Tani Blou από το Μικρολίμανο για τη Μεγαλόνησο. Με πλήρωμα τον πατέρα Γιώργο και το γιο Φώτη. Πατέρας και γιος *«που είναι σχεδόν ξένοι»* με γεγονότα που πλήγωσαν και τραυμάτισαν. Ο πατέρας εφευρίσκει το ταξίδι για να γνωρίσουν ο ένας τον άλλο, να βρουν όπως λέει διαύλους επικοινωνίας αλλά και για να δείξει ο πατέρας στο γιο τον τόπο που γεννήθηκε και μεγάλωσε έναν τόπο φορτωμένο με μνήμες που η ιστορία μιλά από τα βάθη των αιώνων.

 Αττική (Μικρολίμανο) – Φλέβες - Καβοκολώνες- Κέα, Κάβος Ταμέλο – Κέφαλος Κύθνου-Παναγιά Κανάλα -όρμος Δεσποτικού στη Αντίπαρο

Το Τάνι, Μπλου συνεχίσει τον ταξίδι του για το Μαγγανάρι της Ίου και ο πατέρας αναστοράται και εξιστορεί στο γιο.

 Ανάφη- Αυγό η βραχονησίδα, Αφορεσμένος-Ελούντα. Αναμνήσεις από άλλον ένα αγαπημένο τόπο που με το Σπύρο, θάταν κάπου στα 1970 όταν ξεκίνησαν για να τον μετατρέψουν σε ναυαρχίδα του ελληνικού τουρισμού.

 **Κεφάλαιο τρία**

 **Δαφνές Καλοκαίρι 1940 (σελ. 47-82)**

Δαφνές. Εδώ ο συγγραφέας συναντήθηκε με το πρώτο φως του ήλιου, εδώ στεγάζονται μυριάδες μνήμες. Μια διαρκής διαπάλη φυγόκεντρων και κεντρομόλων δυνάμεων, προσδιορίζουν την πορεία του Γιώργου Κοκοτού. Οι φυγόκεντρες τον σπρώχνουν κάμποσες εκατοντάδες χιλιόμετρα μακριά, εκεί όπου δραστηριοποιείται επαγγελματικά, αλλά έρχονται οι κεντρομόλες να αποκαταστήσουν την τάξη, τραβώντας τον προς το «*νόστιμο ήμαρ», στο νησί του,* στη γενέθλια γη στις Δαφνές, αλλά και στο Ηράκλειο και την Ελούντα τόπους όπου έζησε, δημιούργησε και αγάπησε.

Το σπίτι, καταφύγιο. Η φωλιά του πατριάρχη Βαρούχα, όπου έρχονται να κουρνιάσουν κάτω από τη σκέπη των φτερών του παππού για να προφυλαχτούν από τις μπόρες και τις θύελλες ενός πολέμου που είχε ήδη ξεκινήσει στην Ευρώπη και προμήνυε πολλά δεινά. Το χωριό, τα σύνεργα και οι αγροτικές εργασίες της προβιομηχανικής Κρήτης, η πλατεία, η Αγία Ζώνη, η βρύση.

 Και οι μπαρουτοκαπνισμένοι πρόγονοι. Οι Κρήτες παππούδες και προπαππούδες∙ άντρες από δρυ κι από οργισμένον άνεμο στο καραούλι στα βουνά για τη λευτεριά της Κρήτης. Άντρες ‘*φανήσιμοι και καστροπολεμάρχοι’.* Ο πρόγονος Δημήτρης Βαρούχας, ο γιατρός από τον Άγιο Θωμά, ο μορφωμένος επαναστάτης, ο Λόγιος Χαΐνης, το λιοντάρι της Μεσσαράς, η ασπίδα των απροστάτευτων χριστιανών, ο οποίος θυσίασε τη ζωή του στην προσπάθειά του να εξοντώσει τον αιμοβόρο Αγριολίδη το 1811 στον Άγιο Ιωάννη κοντά στη Φαιστό. Κι ο εγγονός του Λόγιου, ο παππούς Γιώργης Βαρούχας αγωνιστής κι εκείνος στην επανάσταση του 1897, βουλευτής της Κρητικής Πολιτείας γιατρός στο επάγγελμα. Ο παππούς Γιάννης Αϊνικολιώτης, υπαρχηγός του Κόρακα, οπλαρχηγός Μονοφατσίου και βουλευτής της Κρητικής Πολιτείας.

 Άνδρες αγέρωχοι, ευκλεείς : των γραμμάτων και των αρμάτων.

 Ο Κοκοτός υμνεί

Το νησί του, την Κρήτη του, τη ματωμένη. Την πολύπαθη. Που από σκυφτή γέμιζε από περηφάνεια∙ ξεπετιόταν, θέριευε κι αντρείευε

Κάθε που’ θελε πάρει Αϊνικολιώτης ή Βαρούχας τα όνειρά της !

 Παππούς Βαρούχας. Το πρότυπο για το μικρό αγόρι, ο μπούσουλας στην μετέπειτα πορεία, στη δημιουργία του κτήματος, του αμπελώνα στη Σταμάτα. Ενός κτήματος κατ’ εικόνα των Δαφνών.

 Η Αστραπή η φοράδα του. Το γρήγορο μεταφορικό μέσο προς τους ασθενείς στα μακρινά χωριά. Ανάγκη να τρέξει γρήγορα. Για να σώσει ανθρώπινες ζωές. Ν’ απαλύνει τον ανθρώπινο πόνο, να τους συντράμει να σηκώσουν το σταυρό τους και ν’ ανέβουν το γολγοθά τους.

 Η γιαγιά Αριστέα με τον αργαλειό της, η περιγραφή του σπιτιού, το ιατρείο και φαρμακείο του παππού, η επικοινωνία των ανθρώπων πριν απομονωθούν όπως εύστοχα γράφει ο Γιώργος στο *« κελί της τηλεόρασης* ».

 Ο Κερκυραίος πατέρας Φώτης, όμορφος, ευγενής καλλιεργημένος, ερωτεύεται στο Ηράκλειο τη μαμά Άννα. Τη λυγερόκορμη κρητικοπούλα με τα πανέμορφα καταπράσινα μάτια να στολίζουν ένα λευκό αλαβάστρινο πρόσωπο, τα κατάμαυρα μαλλιά της τραβηγμένα πίσω σε κότσο να τονίζουν ακόμα περισσότερο το οβάλ πρόσωπό της.

 Οι ματιές τους διασταυρώνονται και η σπίθα ανάβει. Η Άννα Βαρούχα παίρνει το μυαλό και την καρδιά του ερωτοκτυπημένου Φώτη.

 Η κλεψά, η στέψη στο Ρέθεμνος, η εγκατάσταση στο Ηράκλειο η μετάθεση για την Αθήνα, ο ερχομός της μητέρας με το Σπύρο για διακοπές στις Δαφνές η γέννηση του αγοριού που δικαιωματικά παίρνει το όνομα του παππού Βαρούχα, Γιώργος.

 Το παιχνίδι με τη γάτα και η βουτιά στο κενό για να τη σώσει

 **Κεφάλαιο τέσσερα**

 **Δαφνές ο πόλεμος (σελ. 83-159)**

Ένας πόλεμος που γέμισε πίκρα, οδύνη και πόνο τους ενήλικες, αλλά στα μάτια του μικρού Γιώργου έμοιαζε με παιχνίδι. Όπως εκείνα τα προσαρμοσμένα όμως στον πόλεμο. Σφεντόνες, πετροπόλεμοι, τόξα από παλιές ακτίνες ποδηλάτου ή ξύλο λυγαριάς.

 Τα δυο μικρά παιδιά, ο Σπύρος και ο Γιώργος που παρακολουθούν τα πολύχρωμα μπαλόνια να πλημμυρίζουν τον κρητικό ουρανό και να κινούνται αργά προς το έδαφος. Είναι οι αλεξιπτωτιστές του Χίτλερ, κι έρχονται για να μετατρέψουν την ομορφιά σε εφιάλτη. Ο πόλεμος που έκανε τα τραγούδια μοιρολόγια, και τη χαρά τρόμο. Η υποχρεωτική εγκατάσταση του Μαγιόρ με τον ασύρματο, το «*Μεγάλο Πειρασμό*» στο σπίτι.

 Τα Μιγαδάκια, τα αγαπημένα ξαδέλφια: ο Σήφης, η Μόντυ, ο Γιάννης και η Ρένα. Η εξιστόρηση του Γιώργου στέκεται στο Σήφη. Το δεκαοκτάχρονο παλληκάρι, που λες κι ήταν βγαλμένο από παραμύθι. Την ηρωική του αντίσταση κατά των Γερμανών αλεξιπτωτιστών μ’ ένα γκρα στην ταράτσα του Γηροκομείου κοντά στη Χανιώπορτα, στο Ηράκλειο, στην επική Μάχη της Κρήτης. Το Σήφη τον ηρωικό πιλότο της Ολυμπιακής που τούμαθε πως *« … και στις πιο δύσκολες στιγμές μας υπάρχει κάποια μικρή ελπίδα που μπορεί να δώσει φως, να δώσει* ζωή ».

 Ο Μιχάλης Ακουμιανάκης, ο Μίκυ, με το Λη Φέρμορ το λεγόμενο Φιλεντέμ και την λεπτομερή εξιστόρηση, μετά από σοβαρή ιστορική έρευνα, της απαγωγής του Γερμανού Διοικητή Κράιπε.

-Οι ομωζυγωτικοί δίδυμοι Σπύρος και Γιώργος. Η σχέση των δύο αδελφών που πλησίαζε τη σχέση των ομοζυγωτικών διδύμων, όπως μαρτυρεί ο συγγραφέας. Την παράλληλη πορεία τους. Την μοναδική ικανότητα του Σπύρου που έκανε τις διηγήσεις του στο Γιώργο συναρπαστικές. Και που όταν σταματούσε, ο Γιώργος τον άρπαζε από το χέρι και τούλεγε: *« λέγε, λέγε παρακάτω, δεν πειράζει, κι ας είναι και ψέματα».* Ανεξίτηλη στη μνήμη όλων των μελών της ευρύτερης οικογένειας η φράση του Γιώργου στη θεία Όλγα όταν τούχε πάρει το κότσι, το βεζύρη το παιδικό παιχνίδι κι ο Σπύρος σε μια γωνιά έκλαιγε: *«Δώσε, μωρέ του κοπελιού το βεζύρη ».*

 Η ξαπλώστρα του Σπύρο στην κορυφή του πεύκου και η πτώση με το σπασμένο χέρι.

- Νυκτερινή περίπολος. Ο τρόμος της Γερμανικής μπότας στα καλντερίμια των Δαφνών.

-Οι απορίες του μικρού Γιώργου που κόντευαν να κουζουλάνουν τον παππού Βαρούχα

-Οι αδελφοί Κοέν ο Αλβέρτος και ο Ζακ, τα εβραιόπουλα που συνέλαβαν οι Γερμανοί, τα έβαλαν στο καράβι, το οποίο μόλις απομακρύνθηκε από το Ηράκλειο, ανάμεσα στην Αγιά Πελαγιά και τη Ντία βομβάρδισαν οι σύμμαχοί μας Άγγλοι. Το πλοίο βουλιάζει παίρνοντας στο υγρό του τάφο τα μικρά παιδιά, τους φίλους του Γιώργου και εκατοντάδες άλλους Κοέν που το μόνο έγκλημά τους ήταν ότι τους έλεγαν έτσι.

 Το μπόλιασμα του παππού

Ο τρύγος, το αλουσούδιασμα κι ο οψιγιάς. Η διαδικασία του πατήματος των σταφυλιών, με τα γέλια, τα πειράγματα την όλη διονυσιακή ατμόσφαιρα, το γενικό μεθύσι χαράς. Τα ευλογημένα χρόνια. Ο αξιολάτρευτος παππούς να πρωτοστατεί σε πειράγματα, ανέκδοτα, καλαμπούρια, με το ταλέντο της επικοινωνίας που έκανε όλους να τον λατρεύουν. Κι ο μικρός Γιώργος να κάθεται με ορθάνοικτα μάτια όλος θαυμασμό και περηφάνια να τον ακούει. Να ακούνε το σπουδαίο άνθρωπο, που εκτός από καλός ιατρός ήταν βαθύς γνώστης της αμπελουργίας. Εκείνος κέντρισε το συγγραφέα με το μπόλι, το κέντρι που λέμε στην γΚρήτη, που μπορεί να παρέμεινε σε λανθάνουσα κατάσταση επί χρόνια, όμως « *άνοιξαν τα μάτια, πέταξαν τα μπουμπούκια κι οι κλώνοι του, και το αμπέλι κυριάρχησε στη ζωή του Γιώργου».*

* Το χρωματιστό μεταλλικό καρούλι στο οποίο ήταν τυλιγμένο το λευκοπλάστ του παππού γιατρού και ο Γιώργος το ’θελε για παιχνίδι όταν θα τέλειωνε το λευκοπλάστ. Σκαρφιζόταν λοιπόν τρόπους κατανάλωσης του λευκοπλάστ για να ρθει το καρούλι γρήγορα στα χέρια του. Πάντα λοιπόν με το κεφάλι σπασμένο, γεμάτος αίματα, έτρεχε στον παππού για να καταναλώσει το λευκοπλάστ!!
* Η κατασκήνωση, οι εγγλέζικοι βομβαρδισμοί στις πούγκες που έκρυβαν τα πυρομαχικά στις Δαφνές και οι αποθήκες καυσίμων στο γειτονικό Σίβα. Η υποχρεωτική κατασκήνωση στο λιόφυτο της Αμπέλας. Η τρίμηνη παραμονή τους στο Κανλί Καστέλι το ματωμένο φρούριο του λευτερωτή από το σπαθί των Σαρακηνών Νικηφόρου Φωκά και η ανάβαση του Σπύρου και του Γιώργου στην κορυφή του κάστρου.
* Η πρώτη γνωριμία με την Κωνσταντίνα, του απαράμιλλου κάλλους και της αναπόδραστης έλξης
* Τα μαθήματα ζωοκλοπής, από τον ζωοκλέφτη που *«μπούζαζε τα ωζά και τάκλεβε»*
* Η πρώτη απώλεια στην ηλικία των έξι ετών. Το τραυματικό γεγονός του θανάτου του παππού.
* ***Κεφάλαιο πέντε - Δαφνές τα δύσκολα χρόνια (σελ. 160-210)***

Η πρώτη γεύση στον κόσμο της μάθησης, στο σκολειό, στην εκκλησία δηλ. της Αγίας Ζώνης. Η πλάκα και το κοντύλι. Τα πρώτα του γράμματα, τα πρώτα ορνιθοσκαλίσματα, και βέβαια το ξύλο, οι χαρακιές της κυρίας Μαρίκας που έγιναν πολύ οικεία διαδικασία. Η τιμωρία, ο εγκλεισμός, η νηστεία, η ντροπή η κατάσταση αμόκ που βίωσε.

-Οι αγγαρείες των μεγάλων αλλά και των παιδιών. Η πιο συνηθισμένη το μάζεμα του χαμομηλιού στο χωράφι της Μαρούλαινας.

-Το θέατρο σκιών με τις παραστάσεις του Καραγκιόζη

- Η μοναχική πορεία του θείου Ευάγγελου, του μοναδικού γιου της οικογένειας, γιατρού-μαχητή του αλβανικού έπους. Μέσα από την προσωπική ιστορία του θείου, ο Γιώργος περιγράφει την ηρωική αντίσταση του ελληνικού λαού στην ιταλική αλαζονεία & έπαρση. Η οδυνηρή οδύσσεια της επιστροφής από το Μέτωπο. Οι γλυκιές μελωδίες του θείου με το παίξιμο του βιολιού. Η διπλή απώλεια της λατρευτής του Τέρρυς και του νεογέννητου. Η συμμετοχή του θείου Ευάγγελου Βαρούχα στον αδελφοκτόνο Εμφύλιο.

-Τα ξυλοπάπουτσα του Γιώργου

- ο στρατηγός Νικολής, σοβαρός με το κεφάλι ψηλά, με το τσιγκελωτό μουστάκι και το αποστεωμένο από την πείνα πρόσωπο, όρθιος πάνω στο κάρο που σέρνει ο Ριχάρδος, ο γερμανός *« Μαγιόρ* ».

-Το εργόχειρο. Η αεικίνητη θεία Όλγα και η θεία Λιλή πλασμένη για να προσφέρει, χωρίς ποτέ να ζητά αντάλλαγμα

- Τα παιχνίδια του Ολέθρου, ανάμεσα στα παιδιά του πάνω και του κάτω χωριού των Δαφνών. Η επιρροή της αγριότητας του πολέμου που είχε καταλάβει και τα παιδιά. Τα διαρκή γιουρούσια και οι ανελέητοι πετροπόλεμοι ! Το ξεσμήλιωμα της σφήγκας !

-Τα όπλα της προκάλυψης. Οι βόλοι από τη στάχτη της μπουγάδας

-Ο αποχαιρετισμός του χωριού για το Ηράκλειο

- Η δίψα για νέα. Η λαθραία και επικίνδυνη χρήση του ασύρματου, και επαφή με το BBC από το θείο με τα παιδιά Σπύρο και Γιώργο να κρατούν τσίλιες.To καφενείο του Αμαριωτάκη η ένωση των ανθρώπινων, πλην σκλαβωμένων ψυχών που λαχταρούσαν μια αχτίδα φωτός και ελπίδας.

-Ο μικρός εμποράκος. Το κόντρα ποδήλατο του γερμανού Φρίτζ με τη φαρδιά σχάρα και το κουδούνι και η ανταλλαγή του με μια όρνιθα ! Το μάθημα της γιαγιάς και της θείας *« πως δεν μπορεί να τα έχει όλα στο χέρι, μόλις τα ζητήσει »*. Ένα μάθημα που πήρε από πολύ νωρίς και εφάρμοσε αργότερα και στα παιδιά του.

 Η νύχτα των πυροτεχνημάτων. Η τρομακτική έκρηξη που τίναξε από τα κρεβάτια τους όλους τους Δαφνιανούς. Η καταφυγή στο καταφύγιο . Οι λάμψεις να καταυγάζουν τον ουρανό. Η γη να τρέμει οι αεροτορπίλες να ανατινάσσονται και να κάνουν την κόλαση του Δάντη να μοιάζει με παράδεισο. Η ανατίναξη των πυρομαχικών που ήταν αποθηκευμένα στις πούγκες από τους αποχωρούντες Γερμανούς. Εκρήξεις που θυμίζουν εκείνες στο Βαγί και στον Ενδείκτη κατά την αποχώρηση των Γερμανών από την Ελούντα το Σεπτέμβρη του 1944.

 **Κεφάλαιο έξι - Οι Δαφνές μετά τον πόλεμο (σελίδες 211-239)**

Μετά την ήττα των γερμανών, τελειώνει μια σκοτεινή τετράχρονη τυραννία. Τ*ο λυκόφως και τη σκοτεινή νύχτα του δεσποτισμού θα το διαδεχθεί, το λυκαυγές της κρητικής ελευθερίας*, λυκαυγές που προμηνούσε μιαν ημέρα πάλλαμπρη. Δεν ήταν όμως. Οι εκρήξεις από εγκαταλειμμένα πυρομαχικά, η συνεχιζόμενη πείνα, ο εμφύλιος χαίνουσα πληγή στο σώμα μιας πληγωμένης πατρίδας

-Μαζεύοντας βλήματα. Mε την αποχώρησή τους οι Γερμανοί εγκαταλείπουν τεράστιες ποσότητες πυρομαχικών, *« έναν εφιάλτη μεγαλύτερο ακόμη κι απ’ αυτούς».* Τα χτυπήματα των όλμων, των χειροβομβίδων επέφεραν εκρήξεις κι εκείνες κομματιασμένα κορμιά με βογγητά μια φρίκη, που συνειρμικά μας παραπέμπει στα έξι θύματα της Ελούντας με παρόμοιο τρόπο, τον Οκτώβριο του 1944.

 Η λεηλασία στις αποθήκες τροφίμων.

[Άνδρες γυναίκες και παιδιά μπουκάρουν στις αποθήκες. Ανάμεσά τους και ο Γιώργος που αρπάζει μια σακκούλα με σκόνη ζελέ. Με σκόνη από το ονειρεμένο γλυκό. Ένας μεγαλύτερο παιδί του την αρπάζει, ο μικρός μας κλαίει. Ένα άλλο παιδί Κατωχωριανό απευθύνεται στον άρπαγα προτρέποντας τον να επιστρέψει τη σακκούλα: *« Δώσε μωρέ οπίσω του κοπελιού τη σακκούλα. Δεν κατέχεις πως είναι ο εγγονός του γιατρού του Βαρούχα ; ».* Βαρούχας η μαγική λοιπόν λέξη που σαν σε παραμύθι (Σουσάμι άνοιξε) παραμέριζε το βράχο που άνοιγε τη σπηλιά και άνοιγε τις πόρτες των Δαφνιανών σπιτιών στα κάλαντα με τον Ανδρέα και τους άλλους Γιώργηδες].

* Σορμπέ πετιμέζι. Τα γλυκά παράγωγα του σταφυλιού. Τα κόλλυβα. Το σομπρέ πετιμέζι με τραγανιστό πάγο από τον Ψηλορείτη ανακατωμένο με το γλυκό πετιμέζι, αγαπημένο επιδόρπιο του συγγραφέα ακόμη και σήμερα.
* -ο ελεύθερος σκοπευτής, Η σκόπευση και η εκπυρσοκρότηση με το αληθινό όπλο του αντάρτη και η συνέχεια του ξυλοδαρμού του με το ξυλίκι.
* Η κουρά των αμνών. Η τιμωρία μαυραγοριτών συνεργατών και δοσιλόγων αλλά και των κοριτσιών που συνεργάστηκαν με τον κατακτητή. Το ανηλεές δάρσιμο και η κουρά τους από τους αντάρτες στο χωράφι της Μαρούλαινας. Μια σκηνή που έμεινε ανεξίτηλη στη μνήμη του Γιώργου. Ο Γιώργος να θυμάται τις κοπέλες να τρέχουν αλαφιασμένες, κλαίγοντας γοερά.
* Το πρώτο πείραμα με την έκρηξη να κατακαίει το πρόσωπο του Γιώργου και τη θεία Όλγα να του επουλώνει τις πληγές
* Ο Ερωτόκριτος. Το σούρουπο, μετά τον καθημερινό μόχθο στ’ αμπέλια, στα στενά σοκάκια και στα πέτρινα πεζούλια του χωριού. Η έκφραση της χαράς ή της λύπης, του έρωτα με μαντινάδες, που οι Κρήτες κάθε τόσο ανατρέχουν στις αστήρευτες πηγές της παράδοσης για να αντλήσουν έμπνευση και δύναμη. Μαγικές στιγμές. Γυναίκες και άντρες που δεν έχουν τελειώσει το Δημοτικό να τραγουδούν τους πόθους του Ρωτόκριτου τα πάθη τσ’ Αρετούσας, από στήθους, ολόκληρα κεφάλαια, χωρίς να κομπιάζουν, χωρίς να σταματούν. Να απαγγέλουν πάθη και πόθους, που γαλούχησαν γενιές κρητικών, σαν να’ ναι δικά τους, πολλές φορές τάκαναν δικά τους και ανιστορώντας τα να δακρύζουν.
* Κι ο κλήδονας. Οι φωθιές τ’ Αϊ - Γιαννιού, η περιγραφή του εθίμου, η σκαμπρόζικη μαντινάδα του πατέρα.
* Η θεία Λωρέττα με το κοφτερό μυαλό, την ευρεία παιδεία και την ευρύτατη καλλιέργεια. Το ειδύλλιο με τον Φράνσις που έμεινε ανεκπλήρωτο όνειρο. Το χαμένο “ Momentum”. Και το επιμύθιο του σοφού συγγραφέα: *« είναι καλύτερα να μετανιώσουμε για κάτι που τολμήσαμε να κάνουμε στη ζωή μας, παρά για κάτι που δεν τολμήσαμε ».*

 **Κεφάλαιο επτά – Ηράκλειο , 1945-1951 (σελίδες 240-319)**

 **- « Λεωφορείον ο τρόμος »**

Η επιστροφή στο Ηράκλειο, με επιβάτες και εμπορεύματα στην καρότσα ενός φορτηγού. Σε μια πόλη που τα άθικτα από τους βομβαρδισμούς σπίτια, μάλλον αποτελούν εξαίρεση. Το φορτηγό διανύει την διαδρομή των 17 χιλιομέτρων αγκομαχώντας με χτυπήματα και ταρακουνήματα, ενώ τα παιδιά ο Σπύρος κι ο Γιώργος κάθονται πάνω σε μια κασόνα με χειροβομβίδες !

* Η Γαλάτεια η στρυφνή και κουτσομπόλα σπιτονοικοκυρά του σπιτιού, Κυδωνίας 14. Οι κινηματογράφοι της πόλης Μινώα και Ηλέκτρα.
* Λύκειον ο Κοραής. Η εγγραφή στην Τρίτη τάξη. Το υποχρεωτικό πηλίκιο. Οι υπέροχες μυρωδιές του βιβλιοπωλείου του Αλικιώτη στα Λιοντάρια
* -Το συσσίτιο των μαθητών. Τα μετακατοχικά χρόνια το ίδιο δύσκολα με τα κατοχικά. Με τη βοήθεια της UNRRA τα συσσίτια απλώνονται και στα σχολειά. Δημόσια και ιδιωτικά.
* Στο δρόμο για το σχολείο και το ξεσμήλιωμα του αντάρτη. Οι φυλακές, οι οιμωγές των πολιτικών κρατουμένων από τα βασανιστήρια και τρεις οδυνηρές εμπειρίες για το μικρό Γιώργο. Ιδιαίτερα η τρίτη με το κεφάλι του νεκρού αντάρτη Γιάννη Ποδιά καρφωμένο σ’ ένα μακρύ κοντάρι, σε μια φρικιαστική πομπή να περιφέρεται στους δρόμους του Ηρακλείου, να μαρτυρεί τη σκληρή των ηττημένων σε εμφύλιο μοίρα. Οι συμφορές των εμφυλίων όπου γης. Το δραματικό εμφυλιοπολεμικό κλίμα που στην Κρήτη ευτυχώς δεν είχε λάβει τις διαστάσεις και την τραγικότητα της υπόλοιπης χώρας.
* Μαθητές και δάσκαλοι στον Κοραή. Η επεισοδιακή και άδικη μεταγραφή του στο 6ο Δημοτικό Σχολείο Ηρακλείου.
* Το πρώτο μεθύσι στον Αραστά της λεωφόρου Ίδης, σ’ ένα τεζιάκι να σβήνουν με ρακί τα σεκλέτια τους με το φίλο του Μηνά, για την κοπέλα των άπιαστων και απατηλών ονείρων τους. Για μια πραγματική καλλονή, μια οπτασία, όχι μόνο στα μάτια τους αλλά πλειάδας κριτών που ύστερα από λίγο καιρό την ανακήρυξαν «*Σταρ Ελλάς*». Τη Ρίκα Διαλυνά.
* Το δεύτερο πείραμα με το αερόστατο αυτή τη φορά
* Ένα μάθημα κολύμβησης στο λιμάνι του Ηρακλείου που παραλίγο αποβεί μοιραίο. Παραφυλάει όμως ο φύλακας άγγελος ο αδελφός Σπύρος που με δυο απλωτές τον φτάνει *« τον σηκώνει όπως λέει ο ίδιος σαν σακκί και τον πετά στη βάρκα».* Ο μικρός όμως είχε μάθει να κολυμπά.
* Με τον άνεμο στο πρόσωπο, οι βόλτες με το ποδήλατο. Το μέσον της ανεξαρτησίας, της απελευθέρωσης και της φυγής.
* Ένας εκκολαπτόμενος κολυμβητής με τον ΕΓΟΗ
* Ο κινηματογράφος με τα μάτια των παιδιών. Οι παραστάσεις στη Μινώα τη σημερινή Βασιλική του Αγίου Μάρκου, τα κυριακάτικα απογεύματα με αποκλειστικό θέμα την πάλη των καλών με τους κακούς. [ Οι φωνές αγωνίας των αθώων παιδιών που φώναζαν στον καλό ηθοποιό ότι το αυτοκίνητο κινδυνεύει στο γκρεμό της θάλασσας και πρέπει να δράσει !]
* -Οι πεινασμένοι πρωταθλητές. Το ταξίδι με την ομάδα του Πόλο, με το σκάφος *« Αδρίας ».* Ο άνισος αγώνας στο γλυκό νερό αφού έμαθαν να κολυμπούν και να προπονούνται μόνο στη θάλασσα, στο λιμάνι του Ηρακλείου.
* Ο πρόσκοπος. Το μεγάλο σχολείο. Ο Γιώργος ναυτοπρόσκοπος και το (φλας μπακ με τη στιγμιαία προβολή στα κατοπινά χρόνια) στον Άγιο Νικόλαο του 1976 με το Γιώργο να βουτά στην αγριεμένη θάλασσα για να σώσει ένα 15χρονο παιδί που κινδύνευε να πνιγεί.

Το Τζάμπορι στο Διόνυσο και η γνωριμία με το συγγενολόι του πατέρα. Τη θεία Σαπφώ και τις ξαδέλφες Αλίκη και Σύλβια.

-Ο μικρός τυμπανιστής και το πάθημα σττην παρέλαση της 25ης Μαρτίου, όπου ο προπορευόμενος τυμπανιστής αντί να στρίψει για τη Δικαιοσύνης συνεχίζει μόνος του προς την 1866.

-Οι πρώτες αψιμαχίες. Η Πελαγία αλλά και η Καίτη. Ο πρώτος πλατωνικός έρωτας. Με τη θύμησή της ζωντανή ακόμη.

- Ο γυμνασιόπαις. Η απερίγραπτη χαρά της εισόδου στο οκτατάξιο τότε Γυμνάσιο κατόπιν εξετάσεων, στην Γ΄ τάξη και τελευταία ανάμνηση από τη μαθητική ζωή του Ηρακλείου με την επανάληψη της τάξης. Ο Καπετανάκος, ένας στρυφνός Μωραΐτης ο καθηγητής των αρχαίων, που τον αφήνει στην ίδια τάξη για να τα μάθει καλά !

**Κεφάλαιο Οκτώ - Κρήτη Σεπτέμβριος 1989 (σελίδες 320-331)**

* Ένα ταξίδι αναμνήσεων
* Η συνέχιση του οδοιπορικού πατέρα και γιου στην Κρήτη. Ο Φώτης έχει ζήσει μέσα από τη διήγηση του πατέρα μια ολόκληρη εποχή. Κυρίως όμως γνώρισε τον πατέρα του. Φωτίστηκαν όλες οι άγνωστες πλευρές. Σίβας στον τάφο του προπάππου Αϊνικολιώτη. Ο σπόρος που έριξε ο ηρωικός πολέμαρχος βλασταίνει.
* Η επιστροφή με το Tani Blou : Ελούντα - Αφορεσμένος- Αυγό –Σαντορίνη- Σίκινος-Βαθύ Σίφνου- Καβοκολόνες- Μικρολίμανο.
* Ο Φώτης ρούφαγε σαν σφουγγάρι την αφήγηση του πατέρα. Είχε γίνει κοινωνός της ζωής του. Μιας ζωής όπως όλων των ανθρώπων, με τις όμορφες, τις άσχημες και τις τραγικές καμιά φορά στιγμές της.

**Κεφάλαιο εννέα - Αθήνα, τα ανέμελα χρόνια (σελ. 332-368)**

-Η Αθήνα του ’50. Καλοκαίρι του 1951. O Γιώργος με το καράβι Αγγέλικα στην Αθήνα. Στην πόλη που προσιδίαζε με το χαρακτηρισμό του Παλαμά *« Αθήνα διαμαντόπετρα της γης το δακτυλίδι »* και με την οποία θα αναπτύξει ακατάλυτους δεσμούς. Χαμηλά όμορφα σπίτια βαμμένα στο χρώμα της ώχρας, δεντροφυτευμένοι δρόμοι με λιγοστή κίνηση των τροχοφόρων. Η καταδάφιση των νεοκλασσικών, θυσία στον κερδώο Ερμή.

- Το *«μυθικό»* σχολείο. Το Β΄ Γυμνάσιο αρρένων, σ’ ένα νεοκλασσικό του Ziller στην οδό Αχαρνών. Ένα πανέμορφο κτήριο. Ο γυμνασιάρχης Πάτρας με τα ψυχρά του μάτια να εκπέμπουν απίστευτη δύναμη. Δ΄ τάξη στο υπόγειο. Σπουδαίοι καθηγητές. Παιδαγωγοί άριστοι. Ο φιλόλογος Εξαρχάκος μυεί στο 16χρονο μαθητή στον μαγικό κόσμο των αρχαίων Ελληνικών. Ο Κάβουρας να του ξεκλειδώνει τη μαθηματική σκέψη. Ο Γιώργος μεταμορφώνεται σε υπεύθυνο και συνεπή μαθητή. Η κοπάνα στο σινε « *Ροζικλέρ* » και η παρουσία του Σπύρου ως κηδεμόνα να τον γλιτώνει από πενθήμερη αποβολή και απ’ όλα τα παρεπόμενα.

 Από κοντά και όλα τα πολιτικά γεγονότα της εποχής. Επίσκεψη του ηγέτη της Γιουγκοσλαβίας Τίτο. Το κυπριακό, οι διαδηλώσεις και τα συλλαλητήρια για τα δίκαια των αδελφών Κυπρίων, για τους απαγχονισμούς Καραολή και Δημητρίου. Και ο Γιώργος στον ενθουσιασμό του στην κλίμακα της Εθνικής Βιβλιοθήκης να αρπάζει μ’ ένα - δυο άλλους το λαοπρόβλητο ηγέτη της Κύπρου Αρχιεπίσκοπο Μακάριο και να τον σηκώνουν στους ώμους εκεί στην Πανεπιστημίου κάτω από τις επευφημίες του πλήθους. Μια ανάμνηση που έμεινε βαθιά στη μνήμη του…όπως βέβαια και το βάρος του Μακάριου.

-Ένας τρόπος ζωής. Πανελλήνιος Γυμναστικός Σύλλογος και οι σκληρές προπονήσεις στον ακοντισμό.

-Η νεολαία του ’50 διασκεδάζει. Οι αγώνες ποδοσφαίρου, οι ομάδες του Ποκ, οι αγώνες ποδηλάτου, οι εκδρομές στα χιόνια της Πάρνηθας και στα γαλανά νερά του Φλοίσβου.

- Η κατάκτηση του Έβερεστ, οδικώς. Η αναρρίχηση στην Καραμπόλα, την ψηλότερη κορφή της Πάρνηθας. Και οι αναβάτες να μένουν ενεοί όταν αντικρίζουν το τζίπ που μετέφερε εφόδια στους σμηνίτες που κατασκεύαζαν το ραντάρ της απάτητης, όπως νόμιζαν, κορυφής !

-Στην εποχή του φουρώ. Τα μαθητικά πάρτυ, οι χοροί της εποχής,. Η εποχή του λευκώματος. Η γραμμή *« Μαζινώ »* με τα σιδεράκια της Μάχης

- Η πράσινη πόρτα με το κόκκινο φανάρι, της στάσης *« Πάουερ »* στην Ομόνοια

Τα εκρηκτικά αυτοσχέδια παιχνίδια. Τα κλειδιά με τη σπιρτόσκονη και το νιτρικό κάλιο το Πάσχα και οι εκρήξεις που ξεσήκωναν τις γειτονιές.

 **Κεφάλαιο δέκα Τζια – Θερμιά (σελ. 369-444)**

 **Μαρία**

To κορίτσι των οδών Μαυρογένους και Αχαρνών με την εξαίσια ομορφιά, σαν αρχαιοελληνικό άγαλμα του Φειδία. Σαν φωτογραφία της Νέλλυς. Τα χτυποκάρδια στις φωτιές τ’ Αΐ Γιαννιού στην Αριστοτέλους που ύμνησε ο συμμαθητής του Λευτέρης Παπαδόπουλος. Οι εκδρομές και τα παιχνίδια στη θάλασσα, οι ποδαρόδρομοι στους Αθηναϊκούς δρόμους, η θέα των επιταφίων της Αθήνας από το Λυκαβητό. Το απόλυτο δέσιμο των δύο νέων, η διάβαση του Ρουβίκωνα σε μια αμμουδιά στο Καλαμάκι. Η ιατρική κτηνωδία και η επίκληση του παππού Βαρούχα, για δώσει στους νεώτερους γιατρούς μαθήματα ιατρικής, κυρίως όμως ανθρωπιάς.

* Η μικρή μπαλαρίνα. Η Μαρία με τη σχολή μπαλλέτου της Σισμάνη να ίπταται μαγεύοντας το κοινό. Κι ο Σπύρος να δανείζει το Γιώργο προκειμένου να μεταβεί στη Ρόδο για να καμαρώσει την αγαπημένη.
* Η πρόταση πειρασμός. Τα φροντιστήρια για την είσοδο στο Μετσόβειο Πολυτεχνείο. Οι εξετάσεις και η είσοδος στο Μεγάλο Σκολειό. Ο χειμαρρώδης λόγος του καθηγητή Σαντορίνη για το διαστημικό εγχείρημα των Ρώσων και την εκτόξευση δορυφόρου με τη σκυλίτσα Λάικα τον Οκτώβρη του 1957. Ο Ηλίας ο γιος του μπακάλη της γειτονιάς Γυφτόπουλου να κατακτά ως καθηγητής το φημισμένο ΜΙΤ των ΗΠΑ.
* Ο χρήσιμος εθισμός, στις μεγάλες γεωδαιτικές ασκήσεις στο δάσος του Κοκκιναρά στα Βουλευτικά. Η λεπτομερή χαρτογράφηση του Εθνικού Κήπου. Τα πρώτα χρήματα από τη σύνταξη μελέτης για τη βελτίωση του δρόμου Καλαμπάκας – Κατάρας.

Τελευταίο έτος σπουδών. Εκδρομή στο μυθικό κόσμο της Ευρώπης. Των σπουδαίων δημιουργημάτων του ανθρωπίνου πνεύματος και της επιστήμης. Το σκουέτ σακάκι για τη Μαρία του που τον άφησε ρέστο. Τα γράμματα της ακριβής του Μαρίας. Ένα για κάθε ημέρα απουσίας. Το πάθημα του επαρχιώτη Μανωλάκη με το *«μοχλό αυτόματης πέδησης*» κοντά στη Ζυρίχη. Μόναχο –Μουσείο Ολοκαυτώματος - Οι ενοχές ενός λαού για τους φούρνους του Νταχάου.

* Ο μήνας του μέλιτος με τη Μαρία στο Γιδά, τη σημερινή Αλεξάνδρεια της Ημαθίας, για τα αρδευτικά έργα στην πεδιάδα του Αξιού.
* Η στρατιωτική θητεία στην Κόρινθο του 1961. Η αξέχαστη θητεία στη Θεσ/νίκη και το ατύχημα στη στενή σιδερένια γέφυρα του Αξιού που κόντεψε να του κοστίσει τη ζωή. Η μετάθεση στην πτέρυγα μάχης στο αεροδρόμιο της Λάρισας. Ο ερχομός του πρώτου παιδιού του Φώτη στο *« Έλενα ».* 6 Φεβρουαρίου 1962. Οι μήνες στο Κέντρο Αναψυχής Βασιλικής Αεροπορίας (ΚΑΒΑ), μπάνια, μπήτς βόλεϋ, διακοπές, ούζα και το βράδυ κοντά στη Μαρία. Τη Μαρία τη μονάκριβη. Την πολυαγαπημένη. Εκείνην που τούβαζε τα φτερά στους ώμους. [Σ’ αυτήν εξάλλου είναι αφιερωμένο το βιβλίο].
* Τα εφιαλτικά όνειρα της Μαρίας. Το ανησυχητικό εξόγκωμα στη μασχάλη της.
* **Τζια –Θερμιά**

Το τελευταίο υποκεφάλαιο του βιβλίου με έναν εξόχως ευρηματικό από το συγγραφέα υπότιτλο *«Τζια – Θερμιά* ». «Τζια – Θερμιά », το στενό πέρασμα ανάμεσα στην Κέα και τα Θερμιά, όπως αλλιώς ονομάζουν την Κύθνο, από τις θερμές πηγές της. Ένα θαλάσσιο στενό πέρασμα (μπογάζι) που οι μανιώδεις άνεμοι μετατρέπουν σε κόλαση. Και που οι θερμιώτες το ταύτισαν αλληγορικά με τους χειρότερους φόβους τους και τις μεγαλύτερες συμφορές τους.

 Θα ’ταν σούρουπο όταν ο Γιώργος επέστρεψε από το Πόρτο Γερμενό. Μπαίνοντας στο σπίτι αντικρίζει τον πεθερό του, το γιατρό Λυμπέρη Φιλιππαίο από τα Θερμιά, που σκυφτός πάνω από το γκάζι έψηνε τον καφέ του.

-Πατέρα, τον ρωτά ο Γιώργος, τι λένε οι εξετάσεις της Μαρίας ;

Ο ασπρομάλλης, κυρτός θερμιώτης που, σκύβοντας ακόμη περισσότερο πάνω από το μπρίκι του καφέ του, χωρίς να γυρίσει να κοιτάξει τον γαμπρό του, απαντά:

*-« Τζιά – Θερμιά, καπετά ’ Γιώργη ».*

Κι ο κόσμος του Γιώργου χάθηκε κάτω από τα πόδια του.

Εδώ τελειώνει το βιβλίο του Κοκοτού

Ο συγγραφέας, αγαπητοί φίλοι βούτηξε τη γραφίδα του στην ψυχή του, την πένα του στα τρίσβαθα της μνήμης προκειμένου να μας δώσει αυτό το υπέροχο βιβλίο.

 Διαβάζοντας αγαπητοί φίλοι, *« Το χωράφι της Μαρούλαινας* » αυτή την αυτοβιογραφία του Γιώργου Κοκοτού, αναπολούμε το παρελθόν, το οποίο περνά μπροστά μας σαν μια μαυρόασπρη ποιοτική ελληνική ταινία μιας νοσταλγικής εποχής που έχει χαθεί ανεπιστρεπτί, εποχής που μοιάζει εξαιρετικά μακρινή.

 Το βιβλίο του Γιώργου *« Το χωράφι της Μαρούλαινας »,* σέβεται τον αναγνώστη. Και τον τέρπει. Είναι γραμμένο σε γλώσσα ρέουσα, με γλαφυρότητα έτσι ώστε όλοι να μπορούν να το αναγνώσουν, να το κατανοήσουν και να το χαρούν. Με ανάλογο τρόπο ξεχειλίζουν και τα συναισθήματα, που σε συνεπαίρνουν και σε κάνουν να ταυτίζεσαι ή και να συμπάσχεις με τους πρωταγωνιστές. Νιώσαμε αγαπητέ Γιώργο πολύ πίκρα για την απώλεια της Μαρίας.

 Το βιβλίο διαβάζεται απνευστί, μια ρουφηξιά, κρατώντας τον αναγνώστη σε εγρήγορση μέχρι και την τελευταία του λέξη. Με τα ενδιαφέροντα παιδικά τους βιώματα και εμπειρίες, με λεπτομερείς και ενδιαφέρουσες εξιστορήσεις για την ιστορία της Κρήτης, με τα μεγάλα και σημαντικά γεγονότα της μεταπολίτευσης, με την έναρξη του τουρισμού. Βιβλίο με λογοτεχνικές αρετές, αγγίζει τις ευαίσθητες χορδές μας, μας μαθαίνει ιστορία, χτυπά τις δικές μας πόρτες της μνήμης και ξεπροβάλλουν χιλιάδες θύμησες. Μας χαρίζει ένα σπουδαίο έργο, ένα ωραίο βιβλίο.

 Διαβάζοντας την αυτοβιογραφία του Γιώργου Κοκοτού αντιλαμβανόμαστε, αγαπητοί φίλοι πως τίποτα δεν είναι τυχαίο. Σημαντικό ρόλο στην κατάρτιση, στη συγκρότηση, στην εκπαίδευσή του, στην επιτυχή του πορεία, έπαιξε αναντίλεκτα η σπουδαία του οικογένεια, στη μνήμη της οποίας σαν αντίδωρο καταθέτει αυτό το βιβλίο. Όπως έκανε και ο αγαπητός Σπύρος με το βιβλίο *« ΕΛΟΥΝΤΑ: Το χρονικό ενός θρύλου ».* Εκείνο όμως που καθόρισε την πορεία τους, ήταν το πάθος, η δίψα, ο οίστρος για επιτυχία. Όλα έγιναν με σκληρή εργασία. Έτσι πραγματώθηκε το όραμα. Δεν τον έκαμψε η όποια σχολική αποτυχία αλλά τον πείσμωσε, και έκανε πράξη τη ρήση του μεγάλου στοχαστή του παππούλη μας του Νίκου Καζαντζάκη: *« -Μη ρωτάς αν νικάς ή αν νικιέσαι, πολέμα ! »*

 Ο Γιώργος υφαίνει έντεχνα στο αργαστήρι της ιστορίας μας. Χτυπά με δεξιοτεχνία το πέταλο για ν’ ανοίξουν τα στημόνια της τοπικής ιστορίας, περνάει με τη σαΐτα τις κλωστές των προσωπικών του βιωμάτων, τις χτυπά με το χτένι και φέρνει έντεχνα τη μια κλωστή δίπλα στην άλλη, το ένα προσωπικό βίωμα κοντά στο άλλο δένοντας τη μεγάλη με τη μικρή ιστορία. Και κάθε τόσο το πλουμίζει με τα παρεμβατικά του κείμενα (φλας μπακ) αυτά τα όμορφα πολύχρωμα κεντήδια για να μας δώσει ένα όμορφο υφαντό, ένα έργο τέχνης.

 Θα πρέπει να συγχαρούμε τον αγαπητό φίλο Γιώργο Κοκοτό τόσο για το βιβλίο του, όσο για τη μεγάλη του προσφορά προς τον τόπο μας. Και να τον ευχαριστήσουμε γι΄ αυτό που έκανε με το Σπύρο. Το σπουδαίο. Το μεγαλειώδες. Που συνέχισαν κι άλλοι. Που ο Σπύρος με την Ελιάνα συνεχίζουν μέχρι και σήμερα.

[Να συγχαρούμε ακόμη τη σύζυγο του συγγραφέα, τη συμπαθέστατη κυρία Άννα για την υπομονή της και την ανοχή της, γιατί με την στάση της και τον τρόπο της συνεπικουρεί το συγγραφέα στο έργο του].

 Αν αγαπητέ Γιώργο είναι αληθινός ο στίχος του Σεφέρη « **Ζωή σου είναι ότι έδωσες** », πρέπει να αισθάνεσαι ζωντανός γεμάτος ζωή για πολλά πολλά χρόνια ακόμη αλλά και ζωντανός στην αιωνιότητα με το παρόν πνευματικό πόνημα. Για τις μνήμες και τη μνημοσύνη που κράτησες ζωντανή, μεταλαμπαδεύοντας και κληροδοτώντας την στις επόμενες γενιές.

 Τελειώνοντας εύχομαι στον αγαπητό Γιώργο να έχει υγεία, ευεξία, και να δημιουργεί. Ένα έργο πλούσιο σε ύλη και ποιότητα, αλλά και σε αξίες και αρχές, απόσταγμα πολύτιμης παιδείας, εμπειρίας και σοφίας στην επιχειρηματικότητα. Τουριστική και οινοποιητική.

 Να δημιουργεί και να συνεχίσει να μας προσφέρει όχι μόνο οινόπνευμα αλλά και πνεύμα. Προϊόντα και έργα ποιότητας. Όπως το σημερινό. Όπως *«Το Χωράφι της Μαρούλαινας».*

 Εγώ σου εύχομαι να ζεις περήφανος κι αγέρωχος σαν τα ψηλά βουνά που στεφανώνουν τον περίκλειστο και πανέμορφο τόπο μας, την αγαπημένη μας Ελούντα, την περιλάλητη στα πέρατα της οικουμένης, με τη δική σας συμβολή. Την Ελούντα που αναντίλεκτα ταυτιστήκατε με τη νεώτερη ιστορία της: Αγέρωχος σαν την Οξά, το Καρφί, το Λούτσι, το Κατσελιό, και τη Λούτρα. Αγέρωχος σαν τα αλίκλειστα μπεντένια και τις περήφανες μετζαλούνες του περίλαμπρου κάστρου της Σπιναλόγκας. Να ζεις και να δημιουργείς.

 Γιώργο Κοκοτέ. Σ’ ευχαριστούμε για το υπέροχο βιβλίο σου.

 Σας ευχαριστώ κι εσάς κυρίες και κύριοι για την προσοχή σας.

 \*Ο Μανόλης Μακράκης είναι συγγραφέας, διδάκτορας της Σχολής Επιστημών Αγωγής του Πανεπιστημίου Ιωαννίνων και υπηρετεί ως Διευθυντής στο Δημοτικό Σχολείο Ελούντας